Oudkoning erken na jare buite-egtelike dogter | Maroela Media
België se voormalige koning, Albert II en sy vrou, koningin Paola. (Foto: Virginia Mayo/AP)
Na jarelange hofsake het België se voormalige koning Albert II nou eindelik toegegee dat hy wél die pa van die kunstenaar en beeldhouer Delphine Boel is.
Die erkenning word beskou as 'n enorme deurbraak in dié jarelange koninklike ouerskapskandaal.
Albert se prokureurs het Maandag in 'n verklaring gesê daar is "wetenskaplike bewyse dat hy me. Delphine Boel se biologiese pa is". Albert het verlede jaar ten einde laas ingestem om 'n DNS-toets te laat doen.
Die koninklike erkenning het België se aandnuus oorheers kort nadat dit bekend geword het. Boel probeer al jare lank bewys dat die voormalige koning haar pa is. Albert het nooit openlik vaderskap ontken nie, maar het lank verseg om 'n DNS-toets te laat doen.
Koning Albert II, wat in 2013 weens gesondheidsredes geabdikeer het, het Maandag gesê selfs al is daar nog regstappe wat gedoen kan word, is wetlike vaderskap nie noodwendig gelyk aan biologiese vaderskap nie.
Hy het ook gesê selfs al sou die saak op prosedurele gronde voortgesit word, hy besluit het om nie die roete te volg nie en die "pynlike proses met waardigheid te beëindig".
Die kunstenaar Delphine Boel en haar Amerikaanse man James O'Hare. (Foto: Thierry Charlier/AP)
Boel se prokureur, Marc Uyttendaele, het aan die netwerk RTBF gesê "haar reaksie was een van verligting, emosie, maar ook van 'n wond wat nie gaan genees nie".
Gerugte oor 'n verhouding tussen Albert en Boel se ma, die aristokratiese vrou van 'n gegoede nyweraar, doen al jare lank die ronde. Nuus dat die koning moontlik 'n kind saam met haar gehad het, het egter eers in 1999 aan die lig gekom toe 'n boek oor Albert se vrou, koningin Paola, gepubliseer is.
In sy Kersboodskap aan die land daardie jaar het koning Albert gesuggereer dat hy in die verlede oor die tou getrap het. Hy het gesê hy en koningin Paola het in die laat 1960's 'n krisis beleef wat byna hul huwelik verwoes het. Hulle het egter lank gelede al hul huweliksprobleme oorkom.
Ses jaar gelede het Boel, wat op 'n druppel water na sommige van die koninklike familielede lyk, 'n hofgeding aanhangig gemaak om te bewys dat Albert haar pa is.
Boel het nog altyd volgehou sy het die vaderskapsaak aan die gang gesit uit woede omdat die koninklike familie haar die koue skouer gee.
Die konings het al lankal buite egtelike verhoudings sedert Dawid se tyd.
Dit word al as 'n norm beskou.
Geld en aansien wil sy seker he?
Geluk Me Boel… hoop jyt nou vrede in jou hart! Maar weet jy wat, jy gaan geen erkenning, geen aanvaarding of geen geldtjies ooit kry nie! Mag jou siel en gees, tog nou tot ruste kom..